ალფრედ ჰერში

ალფრედ დეი ჰერში (ინგლ. Alfred Day Hershey; დ. 4 ქირსეთუთა, 1908, ოვოსო, მიჩიგანი, ააშ — ღ. 22 მესი, 1997, საიოსეტი, ნიუ-იორკი, ააშ) — ამერიკალი ბაქტერიოლოგი დო გენეტიკოსი. ნობელიშ პრემიაშ ლაურეატი ფიზიოლოგიაშ დო მედიცინაშ დარგის.

ბიოგრაფია დო პროფესიული კარიერა
ალფრედ დეი ჰერშიქ დებადჷ 1908 წანაშ 4 ქირსეთუთას. გურაფულენდჷ ქიმიას, მიჩიგანიშ შტატიშ უნივერსიტეტის. 1934 წანას თხილუ ოდოქტორე დისერტაცია ბაქტერიოლოგიას. გურაფაშ თებაშ უკულ მუშენდჷ ვაშინგტონიშ უნივერსიტეტიშ ბაქტერიოლოგიაშ დეპარტამენტის. ალფრედ ჰერში ორთუდჷ ექსპერიმენტეფს ბაქტერიოფაგეფშე სალვადორ ედუარდ ლურია, მაქს დელბრიუკი, ადამ ჰასნაინი, მილა ჰუტალა დო შხვა მენცარეფწკჷმა ართო. 1950 წანას გინორთჷ ვაშინგტონიშ კარნეგიშ ინსტიტუტშა, სოდეთ მართა ჩეიზიწკჷმა აკეთჷ შინელი ჰერში-ჩეიზიშ ექსპერიმენტი, ნამუქით დანტკიცჷ, ნამდა გენეტიკური ინფორმაცია რე დნბს დო ვართ ცილეფს. 1962 წანაშე ჰერში კარნეგიშ ინსტიტუტიშ დირექტორი რე. ალფრედ ჰერშიქ სალვადორ ლურია დო  მაქს დელბრიუკიწკჷმა ართო ძირუ დო დიგურუ ვირუსეფიშ რეპლიკაციაშ მექანიზმეფი დო გენეტიკური სტრუქტურა. ათე ექსპერიმენტეფიშ დო ნახანდეფიშ გეშა, სუმხოლო მენცარს გინოჩეს ნობელიშ პრემია 1969 წანას, ფიზიოლოგიაშ დო მედიცინაშ დარგის. ალფრედ დეი ჰერშიქ ღურუ 1997 წანაშ 22 მესის, 88 წანერქ, ნიუ-იორკის. ჸუნდუ ჩილი ჰარიეტი (1918-2000) დო ართი სკუა პეტერ-მენინგი (1956-1999).

რესურსეფი ინტერნეტის
 ალფრედ ჰერში Nobelprize.org-ის
 Biographical Memoir: Alfred Day Hershey by Franklin W. Stahl for the United States National Academy of Sciences
 Key Participants: Alfred D. Hershey  - Linus Pauling and the Race for DNA: A Documentary History

კატეგორია:ამერიკალეფი
კატეგორია:ამერიკალი ბაქტერიოლოგეფი
კატეგორია:ამერიკალი გენეტიკოსეფი
კატეგორია:ნობელიშ პრემიაშ ლაურეატეფი
კატეგორია:ამერიკალი ნობელიშ პრემიაშ ლაურეატეფი